Stabæk - Tromsø 2-1:

Muhamed Keita ble hentet til Stabæk som kantspiller, men da Adama Diomande forsvant til Hull, så har den tidligere Strømsgodset-spilleren vært nødt til å vikariere som spiss.

Det skulle gå sju kamper før 25-åringen fikk ballen i mål.

Men når han først fikk høre nettsus, så var det en virkelig perle.

– Det var det jeg prøvde på

Drøyt to minutter på overtid sendte han ballen i bue over Tromsø-keeper Pål Heigre.

Spørsmålet var bare om det var et skudd eller egentlig et innlegg?

– Det var det jeg prøvde på. Jeg så keeperen var langt ute, så chippet jeg, sier han til C More.

Det får en gammel storscorer til å ta frem superlativene.

– Hvis han mente det, så er det en fantastisk scoring, sier Steffen Iversen.

– Da tror vi ham

Heller ikke Stabæk-trener Bob Bradley var helt sikker på om det var ment som skudd, men han kjøper Keitas forklaring.

– Da tror vi ham. Den kom på et godt tidspunkt. Jeg synes vi løftet oss bra mot slutten. Og noen ganger når du løfter deg, så skjer gode ting, sier han.

Etter to strake tap var det tre viktige poeng for bærumslaget, som klatret forbi Viking og opp på andreplass på tabellen.

– Dette var viktig for selvtilliten, sier Bradley.

Skutt i senk

Luc Kassi ga Stabæk ledelsen etter en halvtimes spill, men 13 minutter ut i andre omgang utlignet Remi Johansen.

Yassine El Ghanassy sto for forarbeidet til Kassis mål. Men marokkaneren måtte forlate banen da han ble skutt i senk etter en time.

Men det gikk bra med midtbanespilleren.

– Han går rett i bakken som en sekk. Han ville spille videre, men denne typen hodeskader kan være farlig. Men han er ved bevissthet og dette går veldig bra, sier lege Arne Røde.